Indoneziya ulamolar kengashi soxta xabarlar tarqatishni gunohga tenglashtirish haqida fatvo chiqaradi

Indoneziya ulamolar kengashi soxta (feyk) xabarlar tayyorlash va ularni tarqatishni gunohga tenglashtiruvchi fatvoni 15-fevralga qadar chiqarishni rejalashtirmoqda. Ulamolar ushbu fatvo bilan bunday amaliyotni “islomga zid” deb topadi, deb yozadi “Kommersant.ru”.

Bunga ijtimoiy tarmoqlardagi soxta xabarlarning to‘xtovsiz oqimi sabab bo‘ldi. Bu xabarlar mamlakatda yashovchi xitoylik va nasroniylarga qarshi qaratilgan.
Ular orasida, masalan, Xitoy Indoneziyaga qarshi biologik urush boshlaganligi, Indoneziyaning yangi banknotalarida o‘roq va bolg‘a tasviri tushurilishi va so‘nggi vaqtlarda Indoneziyaga 10 million xitoylik kelgani haqidagi yangiliklar bor.
“Biz bu fatvoni imkon boricha tezroq chiqarish niyatidamiz, chunki yuzaga kelgan vaziyat tashvish uyg‘otmoqda. Hech bo‘lmaganda, musulmonlar bu kabi firibgarliklarda boshqa ishtirok etmasligiga umid qilaman”, — deydi Indoneziya ulamolar kengashi rahbari Ma’ruf Amin.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’” (@toshqindaryo)ga obuna bo‘lib, yangiliklardan ovozli ko‘rinishda bahramand bo‘lishingiz mumkin.